ઓસ્કરના વક્તવ્યમાં બે મુખ્ય વચનો આપવામાં આવ્યા હતા. પહેલું એ, કે આ મહા-જુલમી આપખુદશાહીનો અંત આવી રહ્યો હતો! છાવણીની દિવાલો પાસે તૈનાત એસએસ સૈનિકોને સંબોધીને પણ એ એવી રીતે જ વાત કરી રહ્યો હતો, જાણે તેમને પણ અહીં કેદ કરી રાખવામાં આવ્યા ન હોય! તેઓ પણ જાણે મુક્તિ ઝંખી રહ્યા ન હોય! ઓસ્કરે કેદીઓ પાસે ખુલાસો કરતાં કહ્યું, કે સૈનિકોમાં એવા કેટલાયે લોકો છે, જેમને તેમની સહમતી વિના જ બીજા એકમોમાંથી ફરજીયાત વેફન એસએસમાં ભરતી કરી દેવામાં આવ્યા હતા. તેણે બીજું વચન એ આપ્યું, કે આ દુશ્મનાવટનો અંત જાહેર કરવામાં ન આવે ત્યાં સુધી ઓસ્કર પોતે બ્રિનિલિટ્ઝમાં જ હાજર રહેશે! “તેનાથી પણ પાંચ મિનિટ વધારે હું અહીં જ રહીશ!” એણે કહેલું. ઓસ્કરે ભૂતકાળમાં કરેલા ઉચ્ચારણોની માફક તેનું આ વક્તવ્ય પણ કેદીઓ માટે તો તેમના સુખી ભવિષ્ય માટેનો કોલ જ હતો! બ્રિનલિટ્ઝનો એક પણ કેદી જંગલોમાં ખોદવામાં આવેલી કબરોની અંદર દટાશે નહીં એવા જોશીલા ઈરાદા તેના વક્તવ્યમાં સામેલ હતા. એ તબક્કે, ઓસ્કરે કેદીઓ માટે આપેલા ભોગોનું પણ ઓસ્કરે કેદીઓને સ્મરણ કરાવ્યું હતું, જેણે કેદીઓમાં પ્રાણ રેડવાનું કામ કર્યું હતું! પરંતુ તેનું એ વક્તવ્ય સાંભળીને એસએસના માણસો કેવી મુંઝવણમાં મૂકાયા હશે તેની તો આપણે માત્ર કલ્પના જ કરવી રહી! પોતાના ભાષણમાં ઓસ્કરે બહુ મોજથી લશ્કરી દળોનું પણ અપમાન કર્યું હતું. લશ્કરને તેણે ચેતવણી આપી હતી, કે એસએસ જ્યાં સુધી બ્રિનલિટ્ઝમાં રહેશે, ઓસ્કર પોતે પણ ત્યાં જ રહેવાનો હતો, જેથી એ એક સાક્ષીની ગરજ સારી શકે!